 ኢትዮጵያ በዓረብ ባህረ ሰላጤ አገራት መካከል ያለው ውዝግብ እንዲፈታ ትሰራለች
ኢትዮጵያ በዓረብ ባህረ ሰላጤ አገራት መካከል ያለው ውዝግብ በሰላማዊ መልኩ እንዲፈታ ድጋፍ እንደምታደርግ ጠቅላይ ሚኒስትር ኃይለማርያም ደሳለኝ ገለጹ።ጠቅላይ ሚኒስትሩ በኳታር የውጭ ጉዳይ ምክትል ሚኒስትር ሱልጣን ቢን ሳድ አል ሙራክሂ የተመራውን የልዑካን ቡድን በጽህፈት ቤታቸው ተቀብለው አነጋግረዋል። ውይይቱን የተከታተሉት በውጭ ጉዳይ ሚኒስቴር የመካከለኛው ምስራቅ ጉዳዮች ዳይሬክተር ጄኔራል አምባሳደር ሱሌማን ደደፎ ለጋዜጠኞች እንደተናገሩት በኳታርና ስድስቱ የዓረብ አገራት መካከል የተከሰተው ውዝግብ ውይይት ተደርጎበታል።አምባሳደር ሱሌማን፤ በኳታርና ስድስቱ ዓረብ አገራት መካከል የተከሰተውን ውጥረት ለማርገብና ውዝግቡን በሠላማዊ መንገድ ለመፍታት በኩዌት አሚር ሼክ ሳባህ አል አህመድ አል ሳባህ በኩል የተጀመረውን እንቅስቃሴ ኢትዮጵያ እንደምትደግፍ ጠቅላይ ሚኒስትሩ መናገራቸውን ገልጸዋል።ጠቅላይ ሚኒስትሩ፤ ኢትዮጵያ ከአገራቱ ጋር ካላት ወዳጅነት የተነሳ አለመግባባቱ በዲፕሎማሲያዊ ውይይት እንዲፈታ የነበራትን አቋም አጠናክራ ትቀጥላለች ፤ ለመፍትሄው የሚደረገውንም ጥረት ትደግፋለች ብለዋል።“ኳታር ከሽብር ድርጅቶች ጋር ግንኙነት አላት” በሚል ግብፅ፣ ሳዑዲ ዓረቢያ፣ የተባበሩት ዓረብ ኤምሬቶችና ባህሬን ከኳታር ጋር ያላቸውን ዲፕሎማሲያዊ ግንኙነት እንዳቋረጡ መግለጻቸውን ተከትሎ የመንና ሊቢያም እንዲሁ ግንኙነታችንን አቋርጠናል ማለታቸው ይታወሳል-(ኢዜአ) ።